**Темæ . Изложенимæ цæттæгæнæн урок 7 къл**

Дун-дунейыл балц. Ази. Китай

Чи хоны уæйыг -хæхты къуыттытæ?! –

 "Байриат!" – дзурын.

 "Гас цу!" – хъуысы азæлд.

 *Гæлуаты Аким*

**Урочы нысантæ:** ахуыргæнинæгтæн бацамонын мивдисæгæн морфологион æвзæрст кæныны фæтк; диалогон æмæ монологон ныхас рæзын кæныныл сæ ахуыр кæнын; алыхуызон хъуыдыйæдтæ аразыныл, текст æвзарыныл, базонгæ сæ кæнын Китайы æрдзы рæсугъддæр бынæттæй иу – Лунаны хъæдимæ.

**Цæстуынгæ æрмæг:** урочы эпиграф фæйнæгыл фыстæй; таблицæ "Куыд равзарын хъæуы мивдисæг", нывтæ, хуызистытæ, чингуытæ.

**Урокмæ æмхасæнтæ:** ирон æвзаджы ахуыргæнæн чиныг, фæсарæйнаг дзырдты, терминологион æмæ æмбарынгæнæн дзырдуæттæ; техникон фæрæзтæ.

**Дзырдуатон æрмæг:** зæрдыл бадарын, провинци, Феникс, мæнгагъуыст, æхсаргард, байтауын, хъастгæнæг, арæхстгай, зындгонд, чъырдур, зæрдыл æрыфтауын, къæдз-мæдз къахвæндаг, хæххон амаддзаг, дагътæгонд мæсыг.

**Методикон мадзæлттæ:** урочы ног æрмæг монологон хуызы амонын; фæлхат кæнын; фæрстытæм гæсгæ арæзт беседæ; текст аивæй кæсын; фæлтæрæнтæ æххæст кæнын.

**Комментаритæ хицæн фæлтæрæнтæм**

1. Ног темæмæ рахизыны размæ хæдзармæ куыст сбæрæг кæнын. Ахуыргæнинæгтæ ахуыргæнæджы æххуысæй фæрстытæ æмæ дзуæппыты хуызы, таблицæтæй пайдагæнгæйæ, хъуамæ радзурой раиртæстытæ, æрхæссой дæнцæгтæ.

2. **Ног грамматикон темæ бацамонын.** Рагацау бацæттæ кæнын таблицæтæ. Ахуыргæнæг хъуамæ бабæтта, раздæр кæй рацыдысты, уыцы темæ ног темæимæ. Зæгъæм, афтæ: "Амæйразмæ ахуырты базонгæ стæм мивдисджыты грамматикон нысаниуджытæ æмæ категоритимæ, сæ дзырдарæзтимæ, сахуыр кодтам ног мивдисджытæ аразыны мадзæлттæ, сбæрæг кодтам, хуымæтæг мивдисджытæн кæй вæййы вазыгджын цæсгомон формæтæ, уый, лæмбынæг æрдзырдтам сæ растфыссынадыл. Абоны ахуыр та уыдзæнис кæронбæттæн. Мах базонгæ уыдзыстæм мивдисæг æвзарыны фæткимæ"

Рагацау бацæттæ кæнын таблицæ. Мивдисæг æвзарыны фæтк лæвæрд ис ахуыргæнæн чиныджы дæр. Таблицæйы дæнцæг ахуыргæнинæгтæ фыссынц сæ тетрæдты. Æххæст кæнынц 1-аг фæлтæрæн.

3. **Текстимæ куыст**. Ахуыргæнæг æмæ ахуыргæнинæгтæ кæсынц текст "Лунаны хъæд". Текст бакæсыны фæстæ æмбарын кæнынц ставддæрæй фыст **дзырдтæ æмæ дзырдбæстыты нысаниуджытæ:**

Чъырдур – чъыр кæм ис, ахæм хæххон дурмыггаг. Чъырдур айнæгтæ.

Кæд мæр æмæ хуры рухс хъуаг у ацы бынат – талынг æмæ бæзнаг мæр кæм нæй, ахæм бынат.

Къæйджын хъæды "бæлæстæй" – айнæгтæй.

Чызг мæстæй цавддур фестад – змæлгæ чи нæ кæны, ахæм дур; айнæг.

Тексты мидис хуыздæр бамбарынæн æххуыс уыдзæни 1-аг хæслæвæрд. Ахуыргæнинæгтæ дзуапп дæттынц фæрстытæн, ис сæ бакæсæн дæр.

Мивдисæг æвзарыны фæтк сфидар кæнын. (2-аг æмæ 3-аг хæслæвæрдтæ)

**4.Изложенийæн пълан саразын**

**Пълан**:

I. Æнахуыр хъæд.

II. Къорд "Æрыгон географ"-ы фыццаг фембæлд каникулты фæстæ.

III. Лунаны хъæды географион æрфыст.

IV. Къæйджын хъæды "бæлæсты" географион истори.

V. Айнæг "Ашимæ"-йы тыххæй таурæгъ.

Лунаны хъæды тыххæй радзырд фехъусыны фæстæ мæм цы фæндон сæвзæрдис, уый.

**5.Рефлекси.**

1.Абоны урочы цы базыдтон ногæй?

2.Цы фæцыд мæ зæрдæмæ тынгдæр?

3.Цавæр таурæгъимæ базонгæ дæн?

**4.** Лунаны хъæды тыххæй радзырд фехъусыны фæстæ мæм цы фæндон сæвзæрдис

6. **Хатдзæгтæ скæнын**

 **7. Хæдзармæ хæстæ раттын**.

Сахуыр кæнын мивдисæджы æвзарыны фæтк

Ныффыссын изложении "Лунаны хъæд".